
COMUNICAT DE PRESĂ
RECITALUL VISUL MECANIC AL LUI MOZART 
LA MUZEUL NAȚIONAL TEHNIC PROF. ING. DIMITRIE LEONIDA 

Vineri, 11 septembrie 2026, ora 19:00, la Muzeul Național Tehnic Prof. Ing. Dimitrie Leonida (Strada General Candiano Popescu nr. 2 – Intrarea prin Parcul Carol), Asociația pentru Muzică, Artă și Cultură și Muzeul Național Tehnic Prof. Ing. Dimitrie Leonida, cu susținerea Kaufland România, vă invită la cel de-al cincilea eveniment muzical din cadrul proiectului MUZICA LA MUZEU. O incursiune în lumea artelor. 
Concertul Visul mecanic al lui Mozart, desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România, va fi susținut de acordeonistul Ghenadie Rotari. 
„Visul mecanic al lui Mozart” este un recital solo de acordeon, care explorează instrumentul ca pe o mașină vie: un corp alcătuit din ancii, aer, clape, memorie și mișcare. În centrul programului se află Andante în Fa major de Mozart, o lucrare legată de universul orgilor mecanice și al automatelor muzicale. În jurul acestui fragil vis mecanic, lucrări de Johann Sebastian Bach, Diana Rotaru, Edvard Grieg, Gabriel Mălăncioiu și Petri Makkonen construiesc o călătorie de la arhitectura barocă la respirația contemporană, de la tradiția istorică a instrumentelor cu claviatură la acordeonul modern ca instrument de concert viu și expresiv.

Participarea la eveniment este liberă, în limita locurilor disponibile, cu rezervarea obligatorie a locului la adresa de e-mail: muzicalamuzeu@musicarte.ro. 

Despre artiști:

Acordeonistul GHENADIE ROTARI este un solist și muzician de cameră activ pe plan internațional, cu un repertoriu care cuprinde muzică clasică, modernă și contemporană. A concertat în Europa, America de Nord și Asia, pe scene precum Carnegie Hall din New York, Filarmonica din Berlin, Elbphilharmonie din Hamburg, St Martin-in-the-Fields din Londra, Konzerthaus și Musikverein din Viena. Activitatea sa artistică urmărește prezentarea acordeonului ca instrument de concert versatil, capabil să creeze punți între repertoriul istoric și muzica secolelor XX și XXI. Programele sale includ atât transcripții ale marilor maeștri, cât și lucrări originale pentru acordeon, iar aparițiile sale ca solist și muzician de cameră reflectă un interes constant pentru diversitatea stilistică și pentru explorarea posibilităților expresive ale instrumentului. Ghenadie Rotari a colaborat cu numeroase ansambluri și orchestre internaționale, printre care Lucerne Festival Contemporary Orchestra, Ensemble Musikfabrik și Ensemble PHACE, și a lucrat cu dirijori precum Enno Poppe, Beat Furrer, Sylvain Cambreling și Clement Power. A fost invitat la festivaluri și serii de concerte precum Lucerne Festival, Wien Modern, Festivalul Meridian și Izmir New Music Days, alături de numeroase alte apariții internaționale. Laureat al mai multor concursuri internaționale, Ghenadie Rotari a obținut Premiul I la International Music Competition Svirel din Slovenia. Împreună cu pianista Valentina Vargiu, este de asemenea laureat al Sony Classical Talent Scout Award. Ca muzician de cameră, concertează în mod regulat alături de Valentina Vargiu în cadrul Duo Aspera. Ansamblul a susținut concerte în Europa, Statele Unite și Asia, incluzând debuturi la Carnegie Hall și Filarmonica din Berlin. Ghenadie Rotari a studiat la Conservatorio Giuseppe Tartini din Trieste, Academia Sibelius din Helsinki și Hochschule für Musik und Theater München, unde s-a specializat în interpretare la acordeon și muzică modernă și contemporană. Pentru alte informații: www.ghenadierotari.com.

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

